Kažimír, Peter, podpredseda vlády a minister financií SR (2015-06-23):
Naozaj veľmi krátko. Z pohľadu boja s daňovými únikmi viete veľmi dobre, že človek, keď vstupuje na pôdu politiky, tak nie vždy (povedané so smiechom) mu je úplne jasné dopredu, čo sa stane jeho odkazom. A ja už, tak ako ste správne pomenovali, z hľadiska blížiaceho sa konca tohto volebného obdobia asi budem môcť s istou mierou sebavedomia povedať, že to, čo by malo zostať po tomto vedení ministerstva financií v spolupráci s ďalšími, je zásadný obrat v efektívnosti výberu dane z pridanej hodnoty, ale aj niektorých ďalších daní. To, samozrejme, ale neznamená ani pre túto vládu, ani pre ďalšiu exekutívnu skupinu ľudí, ktorá vzíde z ďalších volieb a ďalších volieb, že by mohli zaspať na vavrínoch a na ružiach, pretože tam je roboty ako na kostole, a je to následkom naozaj nejakého 20-ročného nejakého pohľadu na svet vzťahu občan – firma – štát a naopak. A myslím si, že všetci máme v tom prsty z hľadiska toho, kam sa to až dostalo. No ale dôležité je, že došlo k obratu. Ja tu musím sa zastať v prvom rade kolegov z vlády, ale aj z ďalšieho okruhu justičného, justície a prokuratúry, lebo treba to celkom otvorene pomenovať, nikdy by sme nedosiahli takýto komplexný obrat, keby nedošlo k ojedinelej súčinnosti práve rezortu financií a tej ozbrojenej päste, ktorou sa, ktorou niekedy nazývame finančnú správu, v spolupráci s políciou a s prokuratúrou. A aj nejaké tie lastovičky z justície sa tu naozaj objavujú, čo považujem za reakciu aj na reformné kroky vlády v oblasti justície. Čiže je to výsledok spoločného úsilia, čo sme neustále proste potvrdzovali aj prezentovaním na tlačových konferenciách informovaním verejnosti ako takej. To, či som s tou situáciou spokojný, nie, nie som spokojný s tým stavom, lebo naozaj stále v oblasti práve v tej rovine, ktorej sa to týka, je čo meniť. Možno ako neprávnik mám na veci iný pohľad. Ja sa dokonca domnievam, že sme tu v takom trvalom súboji s juristami, ktorí sedia aj tu v tejto sieni, tak ja to tak nazývam inžiniersko-právnický proste konflikt, ktorý je tu, ten súboj je tu trvalý. Ja mám niekedy pocit, že naša ústava alebo jej interpretácia v oblasti hospodárskej kriminality stále je viac naklonená na stranu darebákov. Nehnevajte sa, proste toto je môj pocit pri množstve tém, ktoré sme sa snažili riešiť, ako bol napríklad zoznam diskreditovaných osôb. Pretože mnoho opatrení by nemuselo byť, ktoré sú také ako keby z doby kamennej a pôsobia plošne a často sme za ne kritizovaní, pán poslanec vie, o čom hovorím. Keby sme mali iné nástroje práve z oblasti povedzme justície, registrov, keby sme mohli osoby diskvalifikované svojím správaním za posledné mesiace, roky, dekády vylúčiť povedzme z oblasti podnikania, hej, aby proste nemali možnosť ďalej pôsobiť ako biele koníky a presúvať sa z okresu do okresu a všetky tieto veci. Proste toto sú veci, kde súperíme aj s takým metabolizmom rezortu spravodlivosti, ktorý je teda oveľa (zasmiatie sa rečníka) dlhší ako metabolizmus rezortu financií. Alebo možno to tak má byť, lebo keby sme to menili každý mesiac, zákony, ústavu, Trestný zákon, tak by to možno ešte horšie dopadlo, ale to je taký večný spor. Chcem vás informovať, že prídeme ešte aj v závere tohto volebného obdobia s druhým balíkom opatrení boja s daňovými únikmi. V podstate tento návrh, ktorý obsahuje vyše 20 opatrení, bude zverejnený v najbližších dňoch, možno už koncom tohto týždňa alebo na začiatku budúceho týždňa, a potrebujeme sa skoordinovať, práveže chceme ho oznámiť spolu s rezortom vnútra a rezortom spravodlivosti a aj Generálnou prokuratúrou. Avizujem to dopredu. A z tohto pohľadu naozaj tento balík opatrení bude siahať, bude viacej orientovaný na tú oblasť, ktorú ste pomenovali, pán poslanec Beblavý. A potom bude treba sa k tomu aj postaviť, lebo to je taký trvalý brainstorming, ako to nikto nehovorí, že má tu vyárendovanú tú oblasť a že tej veci dokonale rozumie. Čiže bude to predmetom aj dokonca legislatívnych ešte krokov do konca tohto obdobia. Ale je tam veľa aj takých tých mäkších opatrení v oblasti vzdelávania, spolupráce, alebo ako mali by sme špecializovať ako ľudí v tejto oblasti trestných činov. A na to už naozaj sa ja necítim odborník ako taký. Toto je také, v mieri vám odpovedám. To, čo ste vy, pán poslanec, hovoril v oblasti daňovej amnestie, nerozumiem, o čom hovoríte. Lebo možno sa to môže z hľadiska nejakého hlbokého vysvetlenia alebo skúmania nejak tak javiť, ale my aj vzhľadom na to, čo povedal pán poslanec Kollár, ktorého vnímam kompetentného v tejto oblasti, ja mám pocit, že meníme systém. Meníme systém, ktorý je bradatý a už proste zastaralý, za iný systém a je, keďže sa pohybujem v oblasti priamych daní, tak, no tak tam proste tá účinnosť je zväčša nastavovaná na nejaké obdobie a od akéhosi momentu to platí a do nejakého momentu platí nejaká stará úprava. Ja vám garantujem, že z týchto legislatívnych zmien my neočakávame žiadne alebo neplánujeme, nerozpočtujeme žiadne dodatočné príjmy. To znamená, tu žiadny motív spojený s fiškálnymi záujmami štátu nie je. Nie je kvantifikovateľný. Nevieme si napísať do príjmov rozpočtu, volebného rozpočtu, že takto pomenovať, ani euro navyše z titulu tejto zmeny. Nehovorím, že z titulu tejto zmeny by nemala sa zlepšiť efektivita výberu hlavne priamych daní. Opakujem, áno, myslím, že to má byť, ale to nie je dnes zodpovedne konzervatívne vypočítateľné. To znamená, ak sa dostavia tieto výsledky v ďalších rokoch, tak potom, ak budete to mať šťastie a budete môcť v tejto oblasti pôsobiť, tak tú úrodu môžte žať vy, aj vám to prajem a prajem to každému, kto tú možnosť bude mať. Takže žiadny úmysel, a ja by som bol aj rád, lebo ja nemám rád tému daňovej amnestie, som na ňu citlivý práve v súvislosti s tým, že tieto nástroje sú veľmi ojedinelé a nepôsobia férovo v prostredí, ktoré už je samo osebe neférové, celé, celé roky ak sa snažíme niečo napraviť, tieto hrubé čiary, to sú veľmi falošné piesne, často. Čiže žiadny úmysel tam takýto nebol, fiškálny zámer tam nie je, ak vy to vnímate ako takú, ani by som nebol rád, keby sme došli do súboja v tejto, v spôsobe interpretácie. Ja vám proste prisahám, že žiadny takýto úmysel nie je, ak by sme ho tam niekde vnútri našli, tak ešte môžme to, samozrejme, v druhom čítaní nejako upraviť. Zámer tam takýto nie je. Všetko z mojej strany.